Komisijos sprendimas
1995 m. liepos 24 d.
nustatantis gyvūnų sveikatos sertifikato pavyzdį prekybai arklinių šeimos gyvūnų rūšių sperma
(tekstas svarbus EEE)
(95/307/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1992 m. liepos 13 d. Tarybos direktyvą 92/65/EEB, nustatančią gyvūnų sveikatos reikalavimus, reglamentuojančius prekybą Bendrijoje gyvūnais, sperma, kiaušialąstėmis ir embrionais, kuriems netaikomi gyvūnų sveikatos reikalavimai, nustatyti specialiose Bendrijos taisyklėse, nurodytose Direktyvos 90/425/EEB A priedo I dalyje, bei jų importą į Bendriją [1], su paskutiniais pakeitimais, padarytais Komisijos sprendimu 95/176/EB [2], ypač į jos 11 straipsnio 2 dalį,
kadangi Tarybos direktyva 92/65/EEB nustatyti prekybos arklinių sperma reikalavimai; kadangi todėl, atsižvelgiant į tos direktyvos reikalavimus, turi būti nustatytas gyvūnų sveikatos sertifikato pavyzdys prekybai šviežia, atšaldyta ir sušaldyta arklinių šeimos gyvūnų rūšių sperma;
kadangi tam tikromis infekcinėmis arklinių ligomis užsikrečiama per spermą; kadangi todėl tokioms ligoms nustatyti reikia atlikti konkrečius gyvūnų sveikatos tyrimus, kurie turi būti atliekami pagal konkrečias tyrimų programas, atspindinčias eržilų donorų judėjimą prieš surenkant spermą arba spermos surinkimo laikotarpiu;
kadangi Sprendimas 95/176/EB, iš dalies keičiantis Direktyvos 92/65/EEB priedus dėl arklinių šeimos gyvūnų rūšių spermos, kiaušialąsčių ir embrionų, pradedamas taikyti nuo 1995 m. spalio 1 d.; kadangi todėl tuo pat metu turėtų būti pradėtas taikyti veterinarinis sertifikavimas prekybai arklinių šeimos gyvūnų rūšių sperma;
kadangi šiame sprendime numatytos priemonės atitinka Veterinarijos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Valstybės narės užtikrina, kad iš jų teritorijos į kitų valstybių narių teritoriją būtų siunčiama tik tokia arklinių šeimos gyvūnų rūšių sperma, kurią transportavimo metu lydi tinkamai užpildytas, priede nustatytą pavyzdį atitinkantis sveikatos sertifikatas.
2 straipsnis
Šis sprendimas taikomas nuo 1995 m. spalio 1 d.
3 straipsnis
Šis sprendimas skirtas valstybėms narėms.
Priimta Briuselyje, 1995 m. liepos 24 d.